En brand natten til onsdag i en lejlighed på Damstræde i Aalborg Øst er så mistænkelig, at teknikere nu skal undersøge den nærmere.

Politi og brandvæsen rykkede ud til branden klokken 00.50. Det kunne hurtigt konstateres, at en del af gulvet var brændt og lejligheden en del røgskadet. Politiet fandt beboeren, en 40-årig mand i et busskur overfor lejligheden. Han havde sod på hænderne og var påvirket. Han ligger nu til observation for røgforgiftning. -  Vi skal snakke med ham i løbet af dagen, for vi finder branden noget mistænkelig og vi tror ikke, at den er opstået af sig selv, siger vagtchef ved Nordjyllands Politi, Frank Liltorp.